Vliegtuigvlerk tref manGraskop. Foto: Graskop.co.za Die polisie in Mpumalanga doen ’n geregtelike doodsondersoek nadat ŉ man Maandag deur die vlerk van ’n vliegtuig getref is toe dié vliegtuig in Graskop geland het. Die man is op die aanloopbaan dood verklaar. Brig. Leonard Hlathi, woordvoerder van die polisie, het in ’n verklaring gesê vier werknemers van ’n plaaslike konstruksiemaatskappy was op pad werk toe en het vermoedelik die aanloopbaan van die Graskop-vliegveld oorgesteek toe ’n Piper Cherokee P28-181 geland het. ’n Voorlopige ondersoek dui daarop dat die man vir sy kollegas geskree om uit die pad te beweeg toe die vliegtuig land waarna die vlerk van die vliegtuig hom getref het. Al vier mans is van Gauteng en het in Graskop gewerk, het Hlathi gesê. Volgens Hlathi is paramedici ná die voorval na die toneel ontbied waar hulle die man dood verklaar het. Die Burgerlugvaartowerheid (BLO) is intussen van die voorval in kennis gestel. Die owerheid sal nou ’n ondersoek van stapel stuur na die oorsaak van die man se dood, het Hlathi gesê.